ΑΠΟΦΑΣΕΙΣ
Αριθμ. 949
Τροποποίηση της απόφασης ίδρυσης και του
Κανονισμού Λειτουργίας του διατμηματικού
Π.Μ.Σ «Ιστορική Έρευνα, Διδακτική και Νέες
Τεχνολογίες» του Τμήματος Ιστορίας σε συνεργασία με το Τμήμα Πληροφορικής του Ιονίου Πα-
νεπιστημίου.
Η ΣΥΓΚΛΗΤΟΣ ΤΟΥ ΙΟΝΙΟΥ ΠΑΝΕΠΙΣΤΗΜΙΟΥ
Έχοντας υπόψη:
1. Τις διατάξεις:
α) Του π.δ. 83/1984 «Ίδρυση Πανεπιστημίου Αιγαίου,
Ιονίου Πανεπιστημίου και Πανεπιστημίου Θεσσαλίας»
(Α’ 31),
β) του άρθρου 1 του ν. 3255/2004 «Ρυθμίσεις θεμάτων
όλων των εκπαιδευτικών βαθμίδων» (Β’ 138),
γ) του π.δ. 79/2013 «Ίδρυση Σχολών, κατάργηση Τμήματος, μετονομασία Τμήματος, συγχώνευση ειδικεύσεων
στο Ιόνιο Πανεπιστήμιο» (Α’ 119),
δ) του ν. 4559/2018 «Πανεπιστήμιο Ιωαννίνων, Ιόνιο
Πανεπιστήμιο και άλλες διατάξεις» (Α’ 142).
2. Την υπό στοιχεία 159130/Ζ1/20.11.2020 (Β’ 5312)
απόφαση του Υφυπουργού Παιδείας και Θρησκευμάτων περί μετονομασίας της Σχολής Ιστορίας και
Μετάφρασης - Διερμηνείας του Ι.Π.
3. Τις διατάξεις του ν. 4957/2022 «Νέοι Ορίζοντες στα
Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των Α.Ε.Ι. με
την κοινωνία και λοιπές διατάξεις» (Α’ 141), και ιδιαίτερα
τα άρθρα 67, 79, 80, 82 και 455.
4. Την υπό στοιχεία 135557/Ζ1/1.11.2022 εγκύκλιο
του Τμήματος Β’ Μεταπτυχιακών Σπουδών της Γενικής
Δ/νσης Ανώτατης Εκπαίδευσης του ΥΠΑΙΘ.
5. Τις διατάξεις των περ. θ’ και κδ’ της παρ. 2 του άρθρου
5 του ν. 3469/2006 «Εθνικό Τυπογραφείο, Εφημερίς της
Κυβερνήσεως και λοιπές διατάξεις» (Α’ 131), όπως ισχύουν.
6. Την υπό στοιχεία 108151/Ζ1/21.8.2020 (Υ.Ο.Δ.Δ. 677)
διαπιστωτική πράξη της Υπουργού Παιδείας και Θρησκευμάτων για την εκλογή Πρύτανη και τεσσάρων Αντι-
πρυτάνεων στο Ιόνιο Πανεπιστήμιο.
7. Την υπ’ αρ. 3339/09.08.2022 (Υ.Ο.Δ.Δ. 746) απόφαση
του Πρυτανικού Συμβουλίου του Ιονίου Πανεπιστημίου,
με την οποία γίνεται δεκτή η παραίτηση της Αναπληρώτριας Καθηγήτριας Χριστίνας Μπάνου από τη θέση
της Αντιπρυτάνεως Ακαδημαϊκών Υποθέσεων, Διεθνών
Σχέσεων και Εξωστρέφειας και ορίζεται στη θέση της η
Καθηγήτρια Αικατερίνη Καμπάση.
8. Την υπ’ αρ. 3923/30.09.2022 απόφαση του Πρύτανη
«Καθορισμός τομέων ευθύνης και αρμοδιοτήτων που
μεταβιβάζονται στους Αντιπρυτάνεις του Ιονίου Πανεπιστημίου - Σειρά αναπλήρωσης του Πρύτανη του Ιονίου
Πανεπιστημίου» (Β’ 5227).
9. Την υπ’ αρ. 117/09.01.2024 πράξη του Πρύτανη με
θέμα: 3η Ανασυγκρότηση της Πανεπιστημιακής Συγκλήτου του Ιονίου Πανεπιστημίου, ακαδ. έτους 2023-24.
10. Τον Κανονισμό Μεταπτυχιακών και Διδακτορικών
Προγραμμάτων Σπουδών του Ιονίου Πανεπιστημίου
(Β’ 3785/2023).
11. Την απόφαση της από 13.12.2023/3ης συνεδρίασης
Επιτροπής Προγράμματος Σπουδών (ΕΠΣ) του ΔΠΜΣ με
τίτλο «Ιστορική Έρευνα, Διδακτική και Νέες Τεχνολογίες»
περί επικαιροποίησης του κανονισμού λειτουργίας του
εν λόγω ΔΠΜΣ και τροποποίησης της υπ’ αρ. 2286/2018
(Β’ 3027) απόφασης επανίδρυσης του Δ.Π.Μ.Σ., ως προς
το ποσοστό της εξ αποστάσεως διδασκαλίας.
12. Την απόφαση της από 22.01.2024/5ης συνεδρίασης της Επιτροπής Μεταπτυχιακών Σπουδών του Ιονίου
Πανεπιστημίου, ακαδ. έτους 2023-2024.
13. Το γεγονός ότι από την παρούσα απόφαση δεν
προκαλείται δαπάνη σε βάρος του κρατικού προϋπολογισμού, εγκρίνει:
Α) Την Τροποποίηση της υπ’ αρ. 2286/2018 (Β’ 3027)
απόφασης επανίδρυσης του διατμηματικού Π.Μ.Σ. του
Τμήματος Ιστορίας σε συνεργασία με το Τμήμα Πληροφορικής του Ιονίου Πανεπιστημίου, με τίτλο «Ιστορική
Έρευνα, Διδακτική και Νέες Τεχνολογίες» και συγκεκριμένα την τροποποίηση του τελευταίου εδαφίου του άρ-
θρου 6 «Πρόγραμμα μαθημάτων», ως εξής:
«Η εξ αποστάσεως διδασκαλία είναι δυνατόν να ανέρχεται σε ποσοστό 100%, σύμφωνα με όσα ειδικότερα
ορίζονται στον Κανονισμό Μεταπτυχιακών Σπουδών».
Β) Την τροποποίηση του Κανονισμού του διατμηματικού Π.Μ.Σ του Τμήματος Ιστορίας σε συνεργασία με
το Τμήμα Πληροφορικής του Ιονίου Πανεπιστημίου, με
τίτλο «Ιστορική Έρευνα, Διδακτική και Νέες Τεχνολογίες»,
ως ακολούθως:
ΕΦΗΜΕΡΙ∆Α
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ∆ΗΜΟΚΡΑΤΙΑΣ
E
26 Φεβρουαρίου 2024
ΤΕΥΧΟΣ  ΔΕΥΤΕΡΟ
Αρ. Φύλλου 1290
VARVARA ZACHARAKI
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1290/26.02.2024
Άρθρο 1
Γενικές Διατάξεις
1. Το Τμήμα Ιστορίας της Σχολής Ανθρωπιστικών Επιστημών του Ιονίου Πανεπιστημίου σε συνεργασία με το
Τμήμα Πληροφορικής της Σχολής Επιστήμης της Πληροφορίας και Πληροφορικής του Ιονίου Πανεπιστημίου
λειτουργεί από το έτος 2018 Πρόγραμμα Μεταπτυχιακών
Σπουδών (ΠΜΣ) με τίτλο «Ιστορική Έρευνα Διδακτική και
Νέες Τεχνολογίες» (Historical Research, Didactics and
New Techologies) που επανιδρύθηκε σύμφωνα με τις διατάξεις του ν. 4485/2017 (Β’ 3027/2018) και λειτουργεί με
βάση την τροποποίηση της απόφασης (επαν)ίδρυσης και
του Κανονισμού Λειτουργίας του Π.Μ.Σ. (Β’ 3027/2018)
καθώς και τις διατάξεις του ν. 4957/2022 (Α’ 141).
2. Το Πρόγραμμα Μεταπτυχιακών Σπουδών (ΠΜΣ)
στην Ιστορική έρευνα, Διδακτική και Νέες Τεχνολογίες, έχει ως αντικείμενο την επιστήμη της Ιστορίας και
ειδικότερα την ιστορική έρευνα, την μετάπλαση την
ιστορικής γνώσης με σκοπό την κριτική διδασκαλία
της στην εκπαίδευση και τη δημιουργική ενσωμάτωση
τόσο στη γνώση όσο και στη διδασκαλία των νέων
τεχνολογιών και της διεπιστημονικότητας. Σκοπός
του ΠΜΣ είναι η εκπαίδευση στην ιστορία με όρους
έρευνας και ενσωματωμένης διεπιστημονικότητας
(ιστορία, κοινωνιολογία, ανθρωπολογία, κοινωνικά μαθηματικά, πληροφορική) και η οργάνωση της
ιστορικής γνώσης ώστε να διδάσκεται δημιουργικά
στην εκπαίδευση με βάση τις σύγχρονες προσεγγίσεις των Επιστημών της Αγωγής και της Διδακτικής
της Ιστορίας). Οι παραπάνω σπουδές έχουν ως στόχο
να διαμορφώνουν ειδικευμένους ιστορικούς ερευνητές της νεότερης και σύγχρονης ελληνικής και ευρω-
παϊκής ιστορίας οι οποίοι αξιοποιώντας και τις Νέες
Τεχνολογίες να διαθέτουν τα επιστημονικά εφόδια
διδασκαλίας της Ιστορίας σε σύγχρονα εκπαιδευτικά
περιβάλλοντα μάθησης.
3. Το ΠΜΣ απονέμει Δίπλωμα Μεταπτυχιακών Σπουδών (Δ.Μ.Σ.) στην «Ιστορική Έρευνα, Διδακτική και Νέες
Τεχνολογίες» (Historical Research, Didactics and New
Techologies) με τίτλο «Ιστορικός ερευνητής με γνώσεις
διδακτικής μεθοδολογίας και αξιοποίησης των νέων τεχνολογιών».
4. Το ΠΜΣ παρέχει πιστοποιητικό παιδαγωγικής
επάρκειας στους αποφοίτους (χορήγηση σχετικής βεβαίωσης) με βάση την από 20-7-2023 απόφαση της Συ-
γκλήτου του Ιονίου Πανεπιστημίου σε εφαρμογή των
διατάξεων των άρθρων 99 και 456 του ν. 4957/2022
(Α’ 141), όπως ισχύουν, των ρυθμίσεων του άρθρου 32
του ν. 5029/2023 (Α’ 55), καθώς και των διατάξεων του
άρθρου 54 του ν. 4589/2019 (Α’ 13), όπως έχει τροποποιηθεί και ισχύει.
5. Η δομή, η οργάνωση και η λειτουργία του Π.Μ.Σ.
διέπεται από τις διατάξεις των σχετικών νόμων και
Υπουργικών Αποφάσεων. Επίσης εναρμονίζεται με τις
αποφάσεις της Συγκλήτου του Ιονίου Πανεπιστημίου
και την κείμενη νομοθεσία.
Άρθρο 2
Όργανα του Π.Μ.Σ.
Για την οργάνωση και τη λειτουργία του Π.Μ.Σ. του
Τμήματος, αρμόδια όργανα είναι τα εξής:
1. Η Σύγκλητος του Ι. Π., η οποία είναι αρμόδια για την
έγκριση της ίδρυσης του Π.Μ.Σ., την έγκριση της παράτασης της χρονικής διάρκειας λειτουργίας του, καθώς
και για την απόφασης κατάργησής του.
2. Η Επιτροπή Προγράμματος Σπουδών είναι πενταμελής και συγκροτείται από μέλη Δ.Ε.Π. των συνεργα-
ζόμενων Τμημάτων Ιστορίας και Πληροφορικής που
εκλέγονται από τη Συνέλευση κάθε Τμήματος για διετή
θητεία. Η Επιτροπή Προγράμματος Σπουδών είναι αρμόδια για την οργάνωση, διοίκηση και διαχείριση του
Π.Μ.Σ. και ειδικότερα:
i. Για τον ορισμό του Διευθυντή του Π.Μ.Σ.
ii. Για τον ορισμό των Επιτροπών Αξιολόγησης των αιτήσεων των υποψήφιων μεταπτυχιακών φοιτητών και
την έγκριση των εγγραφών αυτών στο Π.Μ.Σ.
iii. Για την ανάθεση του διδακτικού έργου στους διδάσκοντες του Π.Μ.Σ.
iv. Για την εισήγηση προς τη Σύγκλητο της τροποποίησης της απόφασης ίδρυσης του Π.Μ.Σ., καθώς και την
παράταση της διάρκειας του Π.Μ.Σ.
v. Για τη συγκρότηση των εξεταστικών επιτροπών για
την εξέταση των διπλωματικών εργασιών των μεταπτυχιακών φοιτητών και τον ορισμό του επιβλέποντος ανά
εργασία.
vi. Για τη διαπίστωση της επιτυχούς ολοκλήρωσης
της φοίτησης, προκειμένου να απονεμηθεί ο τίτλος του
Π.Μ.Σ.
vii. Για την έγκριση του απολογισμού του Π.Μ.Σ., κατόπιν εισήγησης της Σ. Ε.
viii. Για κάθε άλλο θέμα που προβλέπεται από επί μέρους διατάξεις.
3. Ο Διευθυντής του Π.Μ.Σ., ο οποίος προέρχεται
από τα μέλη Δ.Ε.Π. του Τμήματος, κατά προτεραιότητα βαθμίδας Καθηγητή ή Αναπληρωτή Καθηγητή, είναι
συναφούς γνωστικού αντικειμένου με αυτό του Π.Μ.Σ.
Ως διευθυντής ορίζεται ένα μέλος της Επιτροπής Προγράμματος Σπουδών. Έχει διετή θητεία με δυνατότητα
ανανέωσης χωρίς περιορισμό. Ειδικότερα ο Διευθυντής
του ΠΜΣ:
i. Εισηγείται προς την Επιτροπή Προγράμματος Σπουδών τα θέματα που αφορούν στην οργάνωση και λει-
τουργία του Π.Μ.Σ.,
ii. Εισηγείται τα λοιπά όργανα του Π.Μ.Σ. και του Α.Ε.Ι.
θέματα σχετικά με την αποτελεσματική λειτουργία του
Π.Μ.Σ.,
iii. Είναι Επιστημονικός Υπεύθυνος του Προγράμματος
και ασκεί τις αντίστοιχες αρμοδιότητες,
iv. Παρακολουθεί την υλοποίηση των αποφάσεων των
οργάνων του Π.Μ.Σ. και του Εσωτερικού Κανονισμού
μεταπτυχιακών σπουδών, καθώς και την παρακολούθηση εκτέλεσης του προϋπολογισμού του Π.Μ.Σ. Ο Δι-
ευθυντής δεν δικαιούται αμοιβής για την εκτέλεση του
διοικητικού του έργου και των αρμοδιοτήτων του.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1290/26.02.2024
Άρθρο 3
Τίτλος Σπουδών
1. Ο τίτλος σπουδών του Π.Μ.Σ. είναι δημόσιο έγγραφο. Ο τύπος του ορίζεται με απόφαση της Συγκλήτου
του Ιονίου Πανεπιστημίου (ΦΕΚ 2360/2021). Στον τίτλο
σπουδών του Π. Μ. Σ αναφέρονται το όνομα του Τμήματος, η Σχολή και ο τίτλος καθώς και όσα πρόσθετα στοι-
χεία ορίζονται από την ισχύουσα νομοθεσία, τις κείμενες
διατάξεις και τις αποφάσεις της Συγκλήτου του Ιονίου
Πανεπιστημίου.
2. Το τελετουργικό αποφοίτησης ακολουθεί το τυπικό
που ορίζεται από τις σχετικές αποφάσεις της Συγκλήτου
του Ιονίου Πανεπιστημίου.
3. Η απονομή του Δ.Μ.Σ. είναι αρμοδιότητα της Επιτροπής Προγράμματος Σπουδών του ΠΜΣ. Εφόσον ο
μεταπτυχιακός φοιτητής έχει εκπληρώσει όλες του τις
υποχρεώσεις, η Γραμματεία ενημερώνει τον Διευθυντή
του ΠΜΣ ο οποίος θέτει στην Επιτροπή Προγράμματος
Σπουδών το θέμα της απονομής του Δ.Μ.Σ. στον φοιτητή. Πριν την ημερομηνία της απονομής και μετά τη σχε-
τική απόφαση της Επιτροπής Προγράμματος Σπουδών,
η Γραμματεία μπορεί να χορηγεί στον φοιτητή βεβαίωση
περάτωσης των σπουδών του στο Π.Μ.Σ. κατόπιν έγγραφης αίτησής του.
Άρθρο 4
Δομή και Μαθήματα του Π.Μ.Σ.
1. Τα διδασκόμενα μαθήματα που οδηγούν σε Μ.Δ.Σ
περιλαμβάνουν διδακτική παρακολούθηση (θεωρία,
φροντιστηριακές ασκήσεις, σεμινάρια), ενδεχόμενη
ερευνητική απασχόληση και εργαστηριακές ασκήσεις.
2. Το Π.Μ.Σ. έχει διάρκεια φοίτησης τέσσερα (4) εξάμηνα. Στα τρία πρώτα εξάμηνα γίνεται διδασκαλία μα-
θημάτων και ερευνητική δραστηριότητα. Στο τελευταίο
εξάμηνο οι φοιτητές εκπονούν Διπλωματική Εργασία.
3. Ως γλώσσα διδασκαλίας ορίζεται η Ελληνική Γλώσσα. Μέρος του υλικού διδασκαλίας μπορεί να είναι στην
Αγγλική ή άλλη Γλώσσα. Επιπρόσθετα, η συγγραφή των
Διπλωματικών Εργασιών γίνεται στην Ελληνική Γλώσσα.
4. Η διδασκαλία συντίθεται από διδασκαλίες δια ζώσης
και εξ αποστάσεως σύμφωνα με τα οριζόμενα από τις
κείμενες διατάξεις.
5. Το σύνολο των πιστωτικών μονάδων για την απόκτηση του ΜΔΕ ανέρχεται σε 120 πιστωτικές μονάδες (ECTS).
Οι διδακτικές μονάδες ECTS ανά εξάμηνο είναι 30 ECTS.
6. Κάθε διδασκαλία εκτείνεται από τρεις (3) έως έξι (6)
ώρες ανά εβδομάδα. Η διδασκαλία αυτή περιλαμβάνει:
i. Επιστημονικές εισηγήσεις, διαλέξεις
ii. σεμινάρια (σεμινάρια αρχειακής έρευνας, προφορικής ιστορίας, κινηματογράφου κ.α.) και εργαστήρια
(χρήση στατιστικών πακέτων, αξιοποίηση πολυμέσων
κ.α.) ομαδοσυνεργατικής διδασκαλίας και μάθησης
iii. συστηματική ερευνητική απασχόληση σε αρχεία
(Γενικά Αρχεία του Κράτους στην Κέρκυρα, στην Αθήνα
κ.α.)
iv. εκπαιδευτικές δραστηριότητες στη διδασκαλία
της Ιστορίας με την αξιοποίηση των Νέων Τεχνολογιών
(Οργάνωση καινοτόμων διδασκαλιών στην Ιστορία, Δημιουργία Ιστορικού Ντοκιμαντέρ κ.α.)
Το σύνολο της διδακτικής και ερευνητικής διαδικασίας είναι υποχρεωτικό για όλους τους φοιτητές. Η εξ
αποστάσεως διδασκαλία είναι δυνατόν να ανέρχεται σε
ποσοστό 100% σύμφωνα τα οριζόμενα από τις κείμενες
διατάξεις.
7. Εφόσον πρόκειται να απουσιάσει κάποιος διδάσκοντας και κάποιο μάθημα δεν πρόκειται να διδαχθεί,
ενημερώνονται άμεσα οι φοιτητές και ο Διευθυντής του
Π.Μ.Σ. και καθορίζεται η ημέρα και ώρα της αναπλήρωσης του μαθήματος.
8. Τα μαθήματα και η κατανομή τους ανά εξάμηνο,
παρουσιάζονται ενδεικτικά στους ακόλουθους πίνακες.
Μαθήματα και κατανομή ανά εξάμηνο
ECTS
Α’ ΕΞΑΜΗΝΟ:
1. Νεότερη και σύγχρονη ελληνική ιστορία
2. Νεότερη και σύγχρονη ευρωπαϊκή ιστορία
3.  Ιστορική έρευνα και πηγές της ιστορίας: μεθοδολογία ιστορικής έρευνας - ερευνητική μελέτη με
αρχειακό υλικό (διάρκεια έως το 3ο εξάμηνο)
Β’ ΕΞΑΜΗΝΟ:
1.  Διεπιστημονικές προσεγγίσεις - Γραφές της Ιστορίας: Αρχαιολογία και Ιστορία, Λογοτεχνία και
Ιστορία, Εικαστικές Τέχνες και Ιστορία, Θέατρο και Ιστορία, Κινηματογράφος και Ιστορία
2.  Η Πληροφορική και η αξιοποίησή της στην ιστορική έρευνα: Στατιστική επεξεργασία των ιστορικών
πληροφοριών - Βάσεις δεδομένων και ιστορική πληροφορία - Τεχνητή νοημοσύνη και Ιστορική
έρευνα
3.  Ψηφιακό περιβάλλον και Ιστορία: Μαθηματικά μοντέλα με χρήση νέων τεχνολογιών, Σημασιολογικός
και Κοινωνικός Ιστός (Διαδίκτυο, Μέσα κοινωνικής δικτύωσης) Πολυμέσα, Εικονικοί κόσμοι και
Ιστορία κ.α.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1290/26.02.2024
Γ’ ΕΞΑΜΗΝΟ:
1.  Σύγχρονες θεωρήσεις στη Διδασκαλία και τη Μάθηση: σύγχρονα περιβάλλοντα μάθησης,
ενεργητικές στρατηγικές διδασκαλίας - μάθησης και μεταγνώση, αποτελεσματική διδασκαλία, Διδασκαλία και έρευνα κ.α.
2.  Η Ιστορία ως αντικείμενο διδασκαλίας και μάθησης: Θεωρία και μεθοδολογία της ιστοριογραφίας,
Ιστορικές έννοιες, Σύγχρονες στρατηγικές διδασκαλίας της Ιστορίας (πολυπρισματική θεώρηση,
καλλιέργεια ιστορικής σκέψης) Αξιοποίηση ιστορικών πηγών στη διδασκαλία, Αξιολόγηση της
μαθησιακής διαδικασίας κ.α.
3. Καινοτόμες προσεγγίσεις στη Διδασκαλία της Ιστορίας με την αξιοποίηση των Νέων Τεχνολογιών: Διαδίκτυο και διδασκαλία της Ιστορίας, πολυμέσα και παραγωγή διδακτικού υλικού, κινηματογράφος και
διδασκαλία της Ιστορίας, Ψηφιακά Μουσεία και Διδασκαλία, Ψηφιακό παιχνίδι και ιστορία κ.α.
Δ΄ ΕΞΑΜΗΝΟ
Μεταπτυχιακή Εργασία
ΣΥΝΟΛΟ ΠΙΣΤΩΤΙΚΩΝ ΜΟΝΑΔΩΝ
9. Ως χρόνος έναρξη των μαθημάτων κάθε νέου κύκλου σπουδών καθορίζεται το εαρινό ακαδημαϊκό εξά-
μηνο. Αλλαγή χρόνου έναρξης των μαθημάτων ανά
κύκλο σπουδών πραγματοποιείται με απόφαση της
Επιτροπής Προγράμματος Σπουδών.
Άρθρο 5
Διάρκεια σπουδών του Π. Μ. Σ.
Η ελάχιστη χρονική διάρκεια για την απονομή του μεταπτυχιακού διπλώματος ειδίκευσης ορίζεται σε τέσσε-
ρα (4) διδακτικά εξάμηνα. Κατά τα τρία πρώτα εξάμηνα
πραγματοποιείται διδασκαλία μαθημάτων, ερευνητική
δραστηριότητα και αξιολόγηση των φοιτητών. Κατά το
τέταρτο εξάμηνο πραγματοποιείται η εκπόνηση, συγγραφή και αξιολόγηση της μεταπτυχιακής διπλωματικής
εργασίας. Η συνολική διάρκεια των σπουδών δεν μπορεί
να είναι μεγαλύτερη των οκτώ (8) διδακτικών εξαμήνων
εφόσον παραταθεί ή ανασταλεί μετά από αιτήματα παράτασης ή αναστολής, αντίστοιχα, που περιγράφονται
στη συνέχεια στον παρόντα κανονισμό.
Άρθρο 6
Διδακτικό Προσωπικό
Τη διδασκαλία των μαθημάτων για την κάλυψη των
εκπαιδευτικών αναγκών του Π.Μ.Σ. αναλαμβάνουν μέλη
Δ.Ε.Π. και Ε.Ε.Π., Ε.ΔΙ.Π. και Ε.Τ.Ε.Π ή ομότιμοι Καθηγητές
ή αφυπηρετήσαντα μέλη Δ.Ε.Π. του Τμήματος μή άλλων
Τμημάτων του οικείου Ιδρύματος ή άλλων Α.Ε.Ι. της ημεδαπής και της αλλοδαπής, συνεργαζόμενοι καθηγητές, εντε-
ταλμένοι διδάσκοντες, επισκέπτες καθηγητές ή ερευνητές,
οι οποίοι είναι κάτοχοι διδακτορικού διπλώματος και διαθέτουν αναγνωρισμένο συγγραφικό και ερευνητικό έργο,
ερευνητές αναγνωρισμένων ερευνητικών ιδρυμάτων της
ημεδαπής ή της αλλοδαπής, όπως επίσης επιστήμονες
αναγνωρισμένου κύρους με εξειδικευμένες γνώσεις και
σχετική εμπειρία στο γνωστικό αντικείμενο του Π.Μ.Σ.,
σύμφωνα με τις διατάξεις του άρθρου 83 του ν. 4957/2022.
Η επιλογή των διδασκόντων και η ανάθεση του διδακτικού
έργου του Π.Μ.Σ. γίνεται κατόπιν εισήγησης του Διευθυντή
στην Επιτροπή Προγράμματος Σπουδών.
Δικαίωμα επίβλεψης διπλωματικών εργασιών έχουν οι
διδάσκοντες των παρ. α) έως στ) του άρθρου 83 παρ. 1
του ν. 4957/2022, υπό την προϋπόθεση ότι είναι κάτοχοι
διδακτορικού διπλώματος. Με απόφαση του αρμοδίου
οργάνου του Π.Μ.Σ. δύναται να ανατίθεται η επίβλεψη διπλωματικών εργασιών και σε μέλη Δ.Ε.Π., Ε.Ε.Π. και Ε.ΔΙ.Π.
του Τμήματος, που δεν έχουν αναλάβει διδακτικό έργο
στο Π.Μ.Σ. Όλες οι κατηγορίες διδασκόντων, το τεχνικό
και άλλο διοικητικό ή ερευνητικό προσωπικό δύνανται
να αμείβονται αποκλειστικά από τους πόρους του Π.Μ.Σ.
σύμφωνα με τις κείμενες διατάξεις και τις αποφάσεις της
Συντονιστικής Επιτροπής. Η γραμματειακή υποστήριξη
του Π. Μ. Σ διασφαλίζεται από τον προϋπολογισμό του.
Με απόφαση της Επιτροπής Προγράμματος Σπουδών
δύναται να ανατίθεται επικουρικό διδακτικό έργο στους
υποψήφιους διδάκτορες του Τμήματος, υπό την επίβλεψη διδάσκοντος του Π.Μ.Σ.
Άρθρο 7
Αριθμός Μεταπτυχιακών Φοιτητών
για τη Διασφάλιση της Ποιότητας Όλων
των Κύκλων Σπουδών
1. Ο αριθμός μεταπτυχιακών που μπορεί να δεχτεί το
Π.Μ.Σ. ανά ακαδημαϊκή χρονιά δεν μπορεί να υπερβαίνει τους σαράντα (40) φοιτητές. Λαμβάνεται υπόψη η
ακαδημαϊκή λειτουργικότητα και η οικονομική βιωσιμότητα του Π.Μ.Σ., καθώς και η αναλογία διδασκόντων
και διδασκομένων.
Άρθρο 8
Προκήρυξη θέσεων - Προϋποθέσεις Συμμετοχής
1. Στην έναρξη κάθε ακαδημαϊκού έτους η Επιτροπή Προγράμματος Σπουδών, με απόφαση της, εγκρίνει και δημο-
σιοποιεί σχετική με το Π.Μ.Σ. προκήρυξη εκδήλωση ενδιαφέροντος για το τρέχων ακαδημαϊκό έτος. Η προκήρυξη
δημοσιεύεται στον δικτυακό τόπο των Τμημάτων Ιστορίας
και Πληροφορικής, στον δικτυακό τόπο του ιδρύματος
και ενδεχόμενα στον έντυπο και στον ηλεκτρονικό τύπο.
2. Στην προκήρυξη αναφέρονται:
i. Ο μέγιστος αριθμός των φοιτητών που θα γίνουν αποδεκτοί στο Π.Μ.Σ. και ο οποίος δεν μπορεί να υπερβαίνει
τους σαράντα (40),
ii. Οι προϋποθέσεις συμμετοχής υποψηφίων μεταπτυχιακών φοιτητών στη διαδικασία επιλογής,
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1290/26.02.2024
iii. Τα δικαιολογητικά που πρέπει να υποβληθούν,
iv. Οι προθεσμίες υποβολής των δικαιολογητικών και
η ακριβής διεύθυνση στην οποία πρέπει αυτά να υποβληθούν,
ν. Κάθε άλλη λεπτομέρεια που η Επιτροπή Προγράμματος Σπουδών θα κρίνει αναγκαία και η οποία θα δι-
ευκολύνει τη διαδικασία επιλογής των υποψηφίων μεταπτυχιακών φοιτητών.
3. Απαραίτητες προϋποθέσεις συμμετοχής στο Π.Μ.Σ.
είναι οι εξής:
i. Στο Π.Μ.Σ. θα γίνονται δεκτοί κάτοχοι τίτλου πρώτου κύκλου σπουδών Α.Ε.Ι. της ημεδαπής ή ομοταγών
ιδρυμάτων της αλλοδαπής με προτεραιότητα σε πτυχιούχους ιστορικών και άλλων τμημάτων από το πεδίο
των ανθρωπιστικών επιστημών.
ii. Πιστοποιητικό γνώσης ξένης γλώσσας (επιπέδου
τουλάχιστον Β2), νομίμως επικυρωμένο ή πρακτικό
τριμελούς εξεταστικής επιτροπής που ορίζεται από την
Επιτροπή Προγράμματος Σπουδών και αξιολογεί το επίπεδο κατοχής ξένης γλώσσας από υποψήφιους που δεν
διαθέτουν σχετική πιστοποίηση.
iii. Οι αλλοδαποί υποψήφιοι θα πρέπει να έχουν ικανοποιητική γνώση της ελληνικής γλώσσας.
4. Τα δικαιολογητικά που πρέπει να υποβάλουν οι υποψήφιοι είναι τα εξής:
i. Έντυπη αίτηση υποψηφιότητας.
ii. Φωτοαντίγραφο της αστυνομικής ταυτότητας
iii. Αντίγραφο πτυχίου.
iv. Αντίγραφο αναλυτικής βαθμολογίας.
v. Αναγνώριση από το ΔΟΑΤΑΠ ή ΔΙΚΑΤΣΑ των τίτλων
σπουδών από ΑΕΙ της αλλοδαπής.
vi. Βιογραφικό σημείωμα, συνοδευόμενο από σύντομο
κείμενο - δήλωση σκοπού και κινήτρων συμμετοχής στο
μεταπτυχιακό πρόγραμμα.
vii. Αποδεικτικά επαγγελματικής ή ερευνητικής εμπειρίας, εφόσον υπάρχουν.
viii. Δύο (2) συστατικές επιστολές, εφόσον υπάρχουν.
ix. Πιστοποιητικό γνώσης ξένης γλώσσας.
x. Κάθε άλλο στοιχείο που κατά τη γνώμη του υποψηφίου θα συμβάλει στην πληρέστερη αξιολόγησή του.
Άρθρο 9
Διαδικασία επιλογής φοιτητών για το Π.Μ.Σ.
1. Η Επιτροπή Προγράμματος Σπουδών ορίζει την
Επιτροπή Αξιολόγησης Υποψηφίων (Ε.Α.Υ.) του Π.Μ.Σ.
i. Η επιτροπή αυτή απαρτίζεται από μέλη Δ.Ε.Π. των
Τμημάτων Ιστορίας και Πληροφορικής που διδάσκουν
στο Π.Μ.Σ.
ii. Τα μέλη της Ε.Α.Υ. είναι υπεύθυνα για τη διεκπεραίωση της γραπτής εξέτασης, των προσωπικών συνεντεύξε-
ων και τη συνολική αξιολόγηση των υποψηφίων.
2. Η Γραμματεία του Τμήματος παραλαμβάνει τις αιτήσεις και τα δικαιολογητικά που υποβάλλουν οι υποψήφιοι
μεταπτυχιακοί φοιτητές, μέσα στις προθεσμίες που προβλέπονται από την προκήρυξη. Τα δικαιολογητικά που
κατατίθενται από τους υποψηφίους πρέπει να είναι πλήρη, όπως αυτά προβλέπονται στη σχετική προκήρυξη.
Τυχόν δικαιολογητικά που δεν προσκομίζονται με την
αίτηση (τίτλοι πτυχίων, κ.λπ.), πρέπει να αναφέρονται
αναλυτικά σε υπεύθυνη δήλωση του υποψηφίου με τη
δέσμευση ότι θα προσκομιστούν αργότερα.
3. Η Γραμματεία του Τμήματος ελέγχει την εγκυρότητα
και την πληρότητα των δικαιολογητικών κάθε υποψηφίου, συντάσσει αναλυτικούς πίνακες υποψηφίων μετα-
πτυχιακών φοιτητών και τους διαβιβάζει στην Επιτροπή
Προγράμματος Σπουδών.
4. Η Επιτροπή Προγράμματος Σπουδών, αφού παραλάβει από τη Γραμματεία τον πίνακα των υποψηφίων,
καθορίζει ημερομηνίες γραπτής εξέτασης και συνέντευξης των υποψηφίων. Εξαιρέσεις ή διευκολύνσεις είναι
δυνατές σε περιπτώσεις έγκαιρης και αιτιολογημένης
δήλωσης της αδυναμίας των υποψηφίων να προσέλθουν
και για τις οποίες αποφασίζει η Επιτροπή Προγράμματος
Σπουδών.
5. Η Επιτροπή Προγράμματος Σπουδών προωθεί στα
μέλη της Ε.Α.Υ. τα στοιχεία των φακέλων των υποψηφίων.
6. Οι υποψήφιοι καλούνται:
i. Σε γραπτή εξέταση στην Ιστορία με τη μορφή σύντομου δοκιμίου σε θέμα σχετιζόμενο με δοθείσα βιβλι-
ογραφία (40% της βαθμολογίας). Τα γραπτά βαθμολογούνται και από τα μέλη της Ε.Α.Υ. και ο τελικός βαθμός
είναι ο μέσος όρος της βαθμολογίας
ii. Σε ατομική συνέντευξη σε θέματα γενικής παιδείας και κριτικής συνθετικής σκέψης. Η συνέντευξη αυτή
μπορεί να πραγματοποιείται δια ζώσης ή με τη χρήση
ηλεκτρονικών μέσων (60% της βαθμολογίας). Η συνέντευξη βαθμολογείται από τα μέλη της Ε.Α.Υ. και ο τελι-
κός βαθμός είναι ο μέσος όρος της βαθμολογίας.
iii. Η αποδεδειγμένη ερευνητική εμπειρία σχετική με
τα αντικείμενα του ΠΜΣ (έγκυρες δημοσιεύσεις, είτε βεβαιώσεις ιδρυμάτων ή επιστημονικών προγραμμάτων ή
ό, τι άλλο συναφές) συνυπολογίζεται στην έκδοση της
τελικής βαθμολογίας.
iv. Ειδική μέριμνα λαμβάνεται για τη συμμετοχή και
αξιολόγηση ατόμων με αναπηρία ή μαθησιακές και άλλες ιδιαιτερότητες.
7. Η Ε.Α.Υ. καταρτίζει κατάλογο αξιολογικής κατάταξης
των υποψηφίων σύμφωνα με τα οριζόμενα στον παρόντα κανονισμό και στη συνέχεια καταρτίζει τον τελικό
αξιολογικό πίνακα και τον πίνακα των επιτυχόντων και
επιλαχόντων.
8. Οι παραπάνω πίνακες, με μέριμνα του Διευθυντή
του Π.Μ.Σ., διαβιβάζονται στην Επιτροπή Προγράμματος Σπουδών για επικύρωση καθώς και για να επιλη-
φθεί οποιουδήποτε επιμέρους ζητήματος έχει προκύψει,
όπως ισοβαθμούντες υποψήφιοι κ.λπ.
9. Η Επιτροπή Προγράμματος Σπουδών επικυρώνει
τον αξιολογικό πίνακα επιτυχόντων και επιλαχόντων. Σε
περίπτωση ισοβαθμίας μεταξύ των υποψηφίων γίνονται
δεκτοί όλοι οι ισοβαθμούντες ως υπεράριθμοι.
10. Ο πίνακας των επιτυχόντων, μετά την επικύρωση
τους από τη Συνέλευση, αναρτάται σε ηλεκτρονική μορφή στην ιστοσελίδα του ΠΜΣ. Οι επιτυχόντες ειδοποιού-
νται να εγγραφούν στο Π.Μ.Σ. σε συγκεκριμένο χρονικό
διάστημα, που καθορίζεται από την Επιτροπή Προγράμματος Σπουδών. Υποψήφιος που δεν θα εγγραφεί μέσα
στο προκαθορισμένο χρονικό διάστημα χάνει το δικαίωμα εγγραφής στο Π.Μ.Σ., εκτός αν με αίτηση του προς
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1290/26.02.2024
τη Συνέλευση επικαλεστεί λόγους ανώτερης βίας ή σοβαρής ασθένειας τους οποίους και θα αποδεικνύει. Στην
περίπτωση αυτή, η Επιτροπή Προγράμματος Σπουδών
εξετάζει τους λόγους που επικαλείται ο υποψήφιος και
αποφασίζει σχετικά.
11. Η Γραμματεία του Τμήματος έχει στη διάθεση της
τους αξιολογικούς πίνακες των υποψηφίων και δίνει πληροφορίες στους ίδιους τους υποψήφιους για την απόδο-
ση τους. Ένσταση κατά των πινάκων επιτυχίας μπορεί να
γίνει μέσα σε δέκα ημέρες από την ημερομηνία ανακοίνωσης των πινάκων. Η ένσταση, στην οποία ο υποψήφιος
πρέπει να επικαλείται συγκεκριμένους λόγους, κρίνεται
τελεσίδικα κατά την επόμενη συνεδρίαση της Επιτροπή
Προγράμματος Σπουδών.
Άρθρο 10
Κριτήρια επιλογής των φοιτητών στο Π. Μ. Σ.
Για την επιλογή των φοιτητών στο Π.Μ.Σ. λαμβάνονται
υπόψη τα εξής κριτήρια:
1. Σε ποσοστό 60 % η αξιολόγηση του υποψηφίου κατά
τη συνέντευξη (σε κλίμακα με άριστα το 10).
2. Σε ποσοστό 40% η αξιολόγηση του υποψηφίου κατά
την γραπτή δοκιμασία (σε κλίμακα με άριστα το 10).
Άρθρο 11
Παράταση φοίτησης μεταπτυχιακών φοιτητών
1. Φοιτητής ο οποίος προτίθεται να παρατείνει τη φοίτηση του πέρα των τεσσάρων (4) εξαμήνων, οφείλει να
το αιτηθεί πριν το τέλος του τετάρτου (4ου) εξαμήνου
φοίτησης του με αναλυτικά αιτιολογημένο αίτημα προς
την Επιτροπή Προγράμματος Σπουδών μέσω της Γραμματείας του Τμήματος.
2. Στην περίπτωση που το Π.Μ.Σ. δεν πραγματοποιηθεί
ξανά σε μελλοντικό χρόνο τότε ο οποιοσδήποτε φοιτητής που δεν έχει περατώσει τις σπουδές του, ακόμα και
αν έχει λάβει παράταση της φοίτησης του, δεν αποφοιτά
από το Π.Μ.Σ.
3. Φοιτητής που έχει περισσότερες από 40% απουσίες
στο σύνολο των μαθημάτων δεν δικαιούται παράτασης.
4. Ημερομηνία έναρξης σπουδών θεωρείται η τελευταία ημέρα εγγραφών στο Π.Μ.Σ. του πρώτου ακαδη-
μαϊκού εξαμήνου, ενώ καταληκτική ημερομηνία των
σπουδών θεωρείται η τελευταία ημέρα του τελευταίου
υποχρεωτικού ακαδημαϊκού εξαμήνου. Σε περίπτωση
παράτασης ή/και αναστολής, κατά το παρόν άρθρο και
το άρθρο που αφορά στην αναστολή φοίτησης, καταληκτική ημερομηνία θεωρείται η τελευταία μέρα του
τελευταίου ακαδημαϊκού εξαμήνου φοίτησης.
Άρθρο 12
Αναστολή φοίτησης μεταπτυχιακών φοιτητών
1. Κάθε μεταπτυχιακός φοιτητής έχει δικαίωμα να ζητήσει, με αιτιολογημένη αίτηση του, άδεια αναστολής της
φοίτησης του, της παρακολούθησης των μαθημάτων και
της εκπόνησης της Διπλωματικής του Εργασίας. Η άδεια
χορηγείται με απόφαση της Επιτροπή Προγράμματος
Σπουδών, αφορά ακέραιο αριθμό εξαμήνων, δίνεται
μόνο μια φορά και δεν μπορεί να είναι μεγαλύτερης διάρκειας των δύο (2) ακαδημαϊκών εξαμήνων.
2. Ο μεταπτυχιακός φοιτητής που παίρνει άδεια αναστολής φοίτησης, όταν επαναλάβει τη φοίτηση του,
υπάγεται στο καθεστώς φοίτησης του τρέχοντος έτους
και είναι υποχρεωμένος να παρακολουθήσει όλα τα μαθήματα, εργαστήρια, σεμινάρια, κ. λπ., στα οποία δεν
είχε αξιολογηθεί επιτυχώς πριν από την αναστολή της
φοίτησης του. Σε περίπτωση αλλαγής του προγράμματος σπουδών, η Επιτροπή Προγράμματος Σπουδών
αποφασίζει σχετικά με τα μαθήματα που υποχρεούται
να παρακολουθήσει ο φοιτητής.
3. Ο χρόνος αναστολής φοίτησης του μεταπτυχιακού
φοιτητή δεν υπολογίζεται στη συνολική χρονική διάρκεια φοίτησης. Όμως, ο συνολικός χρόνος σπουδών
συμπεριλαμβανομένου του χρόνου παράτασης και
αναστολής φοίτησης δεν μπορεί να υπερβαίνει τα έξι
(6) διδακτικά εξάμηνα.
4. Κατά τη διάρκεια της αναστολής της φοίτησης αίρεται η φοιτητική ιδιότητα και αναστέλλονται όλα τα
σχετικά δικαιώματα του φοιτητή. Η φοιτητική ιδιότητα,
ανακτάται μετά τη λήξη της αναστολής.
Άρθρο 13
Τέλη φοίτησης -Υποτροφίες-Πόροι -Διοικητική,
τεχνική και οικονομική λειτουργία ΠΜΣ
Οι πόροι του Π.Μ.Σ. βασίζονται σε πόρους από ερευνητικά έργα ή προγράμματα, χορηγίες και πάσης φύσεως
οικονομικές ενισχύσεις, καθώς και στην καταβολή τελών
φοίτησης. Η διαχείριση των πόρων του Π.Μ.Σ. πραγματοποιείται από τον Ειδικό Λογαριασμό Κονδυλίων Έρευνας
(Ε.Λ.Κ.Ε.) και κατανέμονται σύμφωνα με το άρθρο 84
παρ. 4 του ν. 4957/2022. Η Επιτροπή Προγράμματος
Σπουδών του Π.Μ.Σ. είναι αρμόδια για τη σύνταξη του
ετήσιου προϋπολογισμού και τις τροποποιήσεις του,
των οποίων την έγκριση εισηγείται προς τον Ε.Λ.Κ.Ε.,
για τη διάθεση των πόρων σύμφωνα με το άρθρο 84
του ν. 4957/2022, καθώς και για την κατάρτιση του απολογισμού του Προγράμματος. Ο Διευθυντής του Π.Μ.Σ.
ως επιστημονικός υπεύθυνος του προγράμματος ασκεί
τις αρμοδιότητες για την παρακολούθηση της εκτέλεσης του προϋπολογισμού και την έκδοση των εντολών
πληρωμής των σχετικών δαπανών.
Οι εγγεγραμμένοι φοιτητές του Π.Μ.Σ. δύνανται να
φοιτούν δωρεάν εφόσον πληρούν τα οικονομικά κοινωνικά κριτήρια των κειμένων διατάξεων (άρθρο 86 του
ν. 4957/2022 και λοιπή κείμενη νομοθεσία). Η εξέταση των
κριτηρίων περί απαλλαγής από τα τέλη φοίτησης πραγματοποιείται από την Επιτροπή Προγράμματος Σπουδών.
1. Τα τέλη φοίτησης του ΠΜΣ που καταβάλλονται από
τους φοιτητές που δεν απαλλάσσονται από την καταβολή τελών, όπως προβλέπεται από τις κείμενες διατάξεις,
ανέρχονται σε 2000 ευρώ ετησίως. Η καταβολή των τελών μπορεί να γίνεται σε δόσεις μετά από απόφαση της
Επιτροπή Προγράμματος Σπουδών. Η μη καταβολή των
προβλεπόμενων τελών αποτελεί λόγο μη εγγραφής ή
διαγραφής από το ΠΜΣ.
2. Η οριστική διακοπή φοίτησης ή η διαγραφή μετά
από υποβολή αιτήματος αποφασίζεται από την Επιτροπή
Προγράμματος Σπουδών. Καταβληθέντα τέλη φοίτησης
δεν επιστρέφονται.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1290/26.02.2024
3. Το ΠΜΣ χορηγεί μία υποτροφία σ’ ένα φοιτητή ανά
κύκλο σπουδών, με τη μορφή απαλλαγής των τελών φοίτησης εφόσον έχει πρωτεύσει στις εξετάσεις και εφόσον
θα δεχθεί να αξιοποιηθεί ως συνεργάτης διοικητικής και
άλλης υποστήριξης της λειτουργίας του ΠΜΣ. Αιτήματα
μείωσης των τελών φοίτησης για οικονομικούς και κοινωνικούς λόγους εξετάζονται ανά έτος από την Επιτροπή
Προγράμματος Σπουδών.
4. Άλλοι πόροι του ΠΜΣ:
i. αναζήτηση χορηγιών και δωρεών από πολιτιστικούς
και κοινωνικούς φορείς είτε σε τοπικό, είτε σε εθνικό
επίπεδο,
ii. με την αναζήτηση εναλλακτικών πηγών χρηματοδότησης από σχετικές χρηματοδοτούμενες δράσεις ή
ερευνητικά προγράμματα,
iii. άλλους νόμιμους τρόπους.
5. Στο ΠΜΣ θα λειτουργεί Γραμματεία καθώς και ομάδα
διοικητικής και τεχνικής υποστήριξης επιλαμβάνεται των
διαφόρων θεμάτων λειτουργίας αυτού, όπως τήρηση
φακέλων φοιτητών, τήρηση πεπραγμένων, οργάνωση
και τεχνική υποστήριξη της υλοποίησης του προγράμματος σπουδών, οικονομική διαχείριση, διεκπεραίωση
τρεχόντων θεμάτων του προγράμματος που αφορούν το
διδακτικό προσωπικό, τους σπουδαστές, τις επαφές με
τις διάφορες υπηρεσίες και τα συνεργαζόμενα ιδρύματα
καθώς και τις δημόσιες σχέσεις του Προγράμματος.
Άρθρο 14
Διδασκαλία, φοίτηση, εξετάσεις
1. Κάθε μεταπτυχιακός φοιτητής οφείλει να συμμετέχει
ενεργά στο Π.Μ.Σ.. Η παρακολούθηση των μαθημάτων
του προγράμματος είναι υποχρεωτική για τους μεταπτυχιακούς φοιτητές. Για τον σκοπό αυτό, διατηρείται
παρουσιολόγιο με ευθύνη του διδάσκοντα. Η παρουσία
σε όλες τις δραστηριότητες του ΠΜΣ είναι υποχρεωτική
ανεξάρτητα από τον τόπο πραγματοποίησής τους. Επίσης
είναι υποχρεωτική η παρουσία στις συναντήσεις παρακολούθησης των διπλωματικών εργασιών. Σε κάθε μάθημα,
δραστηριότητα ερευνητική κ.τ.λ. του ΠΜΣ οι φοιτητές/
τριες του ΠΜΣ υπογράφουν υποχρεωτικά παρουσιολόγιο.
2. Η παρακολούθηση των μαθημάτων του προγράμματος, η ενεργός συμμετοχή στα εργαστήρια, στις ερευνητι-
κές δραστηριότητες του Π.Μ.Σ., στα σεμινάρια, συνέδρια
κ.λ.π. είναι σημαντική για όλους τους μεταπτυχιακούς
φοιτητές. Επιπλέον, η Επιτροπή Προγράμματος Σπουδών μπορεί να ορίζει συγκεκριμένες δραστηριότητες
του Π.Μ.Σ. στις οποίες οι φοιτητές είναι υποχρεωμένοι
να συμμετέχουν.
3. Αναφορικά με τις απουσίες, Κάθε φοιτητής/τρια έχει
δικαίωμα ύστερα από σχετική ειδοποίηση του Επιστημονικού υπευθύνου του ΠΜΣ και για λόγους ιδιαιτέρως
σοβαρούς να πραγματοποιήσει απουσίες έως και 20%
του συνόλου των ωρών ανά εξάμηνο. Για τις περιπτώσεις που οι απουσίες ξεπερνούν το 20% αποφασίζει η
Επιτροπή Προγράμματος Σπουδών με κριτήριο τις αιτίες που προκάλεσαν τις απουσίες καθώς και το βαθμό
προετοιμασίας του φοιτητή/τριας κατά την διάρκεια της
απουσίας του. Οι φοιτητές/τριες που παρακολουθούν τα
μαθήματα από απόσταση υπόκεινται επίσης στον έλεγχο
παρουσίας/απουσίας.
Άρθρο 15
Μεταπτυχιακή Διπλωματική Εργασία
1. Η διαδικασία της εκπόνησης της Διπλωματικής
Εργασίας έχει ως αφετηρία την υποβολή αίτησης του
μεταπτυχιακού φοιτητή προς τη γραμματεία, στην
οποία αναφέρεται η επιθυμητή γνωστική περιοχή και
το προτεινόμενο θέμα της Διπλωματικής του Εργασίας.
Στην αίτηση αυτή αναφέρεται επίσης ο προτεινόμενος
Επιβλέπων της Διπλωματικής Εργασίας. Η γραμματεία
προωθεί τις αιτήσεις προς την Επιτροπή Προγράμματος
Σπουδών η οποία αποφασίζει για τον Επιβλέποντα και
την Τριμελή Εξεταστική Επιτροπή. Η Επιτροπή Προγράμματος Σπουδών διατηρεί το δικαίωμα να επιλέξει άλλο
πρόσωπο ως Επιβλέποντα.
2. Το θέμα της Διπλωματικής Εργασίας θα πρέπει να
έχει σαφή ερευνητικό προσανατολισμό ώστε να συνάδει
με τη φιλοσοφία του Π.Μ.Σ
3. Αλλαγή των μελών της Τριμελούς Εξεταστικής Επιτροπής είναι δυνατή μετά από απόφαση της Επιτροπή
Προγράμματος Σπουδών.
4. Αλλαγή θέματος της Διπλωματικής Εργασίας προβλέπεται μετά από αίτημα του φοιτητή και σύμφωνη
γνώμη της Τριμελούς εξεταστικής επιτροπής προς την
Επιτροπή Προγράμματος Σπουδών.
5. Ο Επιβλέπων πρέπει να είναι διδάσκων στο Π.Μ.Σ., με
ερευνητικά ενδιαφέροντα συναφή με το θέμα της Διπλωματικής Εργασίας. Ο Επιβλέπων είναι υπεύθυνος για την
επίβλεψη και καθοδήγηση της διπλωματικής εργασίας του
φοιτητή. Παρακολουθεί συνεχώς την πορεία της εργασίας
του και υποστηρίζει την ερευνητική του προσπάθεια με
την υπόδειξη συγκεκριμένων κατευθύνσεων έρευνας.
6. Αν η Διπλωματική Εργασία εγκριθεί, αλλά συνοδεύεται από σχετικές παρατηρήσεις και υποδείξεις, ο
μεταπτυχιακός φοιτητής είναι υποχρεωμένος να τις λάβει
υπόψη, να προβεί στις απαραίτητες τροποποιήσεις και
βελτιώσεις στο χρονικό διάστημα που θα του υποδειχθεί
και να καταθέσει την τελική μορφή της στον Επιβλέποντα. Ανάλογα με τη μορφή και την έκταση των τροποποι-
ήσεων ή βελτιώσεων, τα μέλη της επιτροπής μπορούν να
ζητήσουν νέα αξιολόγηση του κειμένου της Διπλωματικής Εργασίας ή να εξουσιοδοτήσουν τον Επιβλέποντα
να δώσει την τελική έγκριση. Μετά τον τελικό έλεγχο της
εργασίας, ο Επιβλέπων καταθέτει το σχετικό πρακτικό
εξέτασης στη Γραμματεία του Τμήματος. Ο υποψήφιος
υποχρεούται να καταθέσει τη Διπλωματική του Εργασία
σε έντυπη και ηλεκτρονική μορφή στη Γραμματεία του
ΠΜΣ και στη Βιβλιοθήκη του Ιονίου Πανεπιστημίου.
7. Αν η Διπλωματική Εργασία δεν εγκριθεί, ο μεταπτυχιακός φοιτητής έχει τη δυνατότητα να επιλέξει άλλο
θέμα, προκειμένου να εκπονήσει νέα εργασία. Αν ο φοιτητής αποτύχει δύο φορές να εγκριθεί η Διπλωματική
του Εργασία, τότε δεν αποφοιτά από το Π.Μ.Σ., και η
Επιτροπή Προγράμματος Σπουδών αποφασίζει τη διαγραφή του συγκεκριμένου φοιτητή.
8. Η Διπλωματική Εργασία είναι εκτυπωμένη σε χαρτί
A4 σύμφωνα με τις αναλυτικές οδηγίες που έχουν δοθεί
κατά την ανάθεση των διπλωματικών εργασιών από τη
Επιτροπή Προγράμματος Σπουδών. Ενδεικτικά η δομή
της διπλωματικής εργασίας έχει ως εξής:
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1290/26.02.2024
i. λευκή σελίδα,
ii. σελίδα τίτλου,
iii. πρόλογος,
iv. εισαγωγή,
v. κύριο σώμα,
vi. συμπεράσματα,
vii παράρτημα (μη υποχρεωτικό),
viii. βιβλιογραφία,
ix. ευρετήρια (μη υποχρεωτικό),
x. περιεχόμενα,
xi. λευκή σελίδα.
Το κείμενο της διπλωματικής εργασίας παραδίδεται
στην τελική του μορφή, υποχρεωτικά, σε ηλεκτρονική
μορφή (αρχείο Η/Υ) τόσο πηγαίου χαρακτήρα (π. χ., word
document, latex files) όσο και τελικής μορφής (π. χ., pdf
αρχείο) καθώς και το όποιο λογισμικό αναπτύχθηκε σε
πηγαίο κώδικα. Το τελικό μέγεθος σε σελίδες, το οποίο
δεν θα πρέπει να είναι μικρότερο των εξήντα σελίδων
(60) συμπεριλαμβανομένων όλων των πεδίων, επαφίεται
στον Επιβλέποντα καθηγητή κάθε Διπλωματικής Εργασίας ανάλογα με την περίπτωση με τελική ευθύνη της
Τριμελούς Εξεταστικής Επιτροπής.
Άρθρο 16
Βαθμολογία
1. Η επίδοση των μεταπτυχιακών φοιτητών βαθμολογείται με το ίδιο σύστημα που ισχύει και για τον πρώτο
κύκλο σπουδών - ελάχιστη βαθμολογία το μηδέν (0),
βάση το πέντε (5), και άριστα το δέκα (10), σε ακέραια
κλίμακα - και η κάθε βαθμολογία κατατίθεται στη Γραμματεία του Τμήματος από τον διδάσκοντα.
2. Οι μέσοι όροι βαθμολογίας ανά εξάμηνο και ο τελικός βαθμός υπολογίζονται ως ακολούθως:
- 40% για τα μαθήματα, σεμινάρια, εργασίες
- 30% για την ιστορική έρευνα
- 30% για την Διπλωματική εργασία
Άρθρο 17
Προϋποθέσεις για τη λήψη τίτλου του Π.Μ.Σ.
1. Μέχρι την καταληκτική ημερομηνία των σπουδών
του μεταπτυχιακού φοιτητή θα πρέπει να έχει αυτός συγκεντρώσει 90 μονάδες ECTS από τα μαθήματα των δυο
εξαμήνων και 30 επιπλέον ECTS μονάδες από τη Διπλωματική Εργασία, δηλαδή συνολικά 120 μονάδες ECTS.
2. Μέχρι την καταληκτική ημερομηνία των σπουδών
του, ο μεταπτυχιακός φοιτητής θα πρέπει να έχει παραδώσει στη Γραμματεία του Τμήματος βεβαίωση από τη
Βιβλιοθήκη του Πανεπιστημίου ότι:
i. έχει καταθέσει το κείμενο της μεταπτυχιακής Διπλωματικής του Εργασίας σε έντυπη και ψηφιακή μορφή
καθώς και
ii. δεν οφείλει συγγράμματα ή άλλο επιστημονικό υλικό που είχε δανειστεί κατά τη διάρκεια της φοίτησης.
3. Μέχρι την καταληκτική ημερομηνία των σπουδών
του ο Επιβλέπων της Διπλωματικής Εργασίας του φοιτητή θα πρέπει να έχει προσκομίσει στη Γραμματεία
του Τμήματος γραπτή βεβαίωση επιτυχούς υποστήριξης από τον φοιτητή της Διπλωματικής του Εργασίας,
υπογεγραμμένη από την Τριμελή Εξεταστική Επιτροπή.
4. Μέχρι την καταληκτική ημερομηνία των σπουδών
του, ο μεταπτυχιακός φοιτητής θα πρέπει να έχει παραδώσει στον Επιβλέποντα αντίγραφο της Διπλωματικής
Εργασίας σε έντυπη ή/και ψηφιακή μορφή, ανάλογα με
την απόφαση του Επιβλέποντα.
Άρθρο 18
Υποχρεώσεις φοιτητών του Π.Μ.Σ.
1. Οι φοιτητές του Π.Μ.Σ. υποχρεούνται να προσφέρουν επικουρικό έργο σε διάφορες δραστηριότητες του
Τμήματος όπως είναι επιτήρηση εξετάσεων, λειτουργία
εργαστηρίων, λειτουργία κεντρικής ή άλλης βιβλιοθήκης του Πανεπιστημίου, κ. ά. ανάλογα με απόφαση της
Επιτροπή Προγράμματος Σπουδών.
2. Υποχρεούνται, επίσης, να συμμετέχουν στη διοργάνωση εκδηλώσεων του Τμήματος, όπως συνέδρια,
θερινά σχολεία, ομιλίες κ. ά. ανάλογα με απόφαση της
Επιτροπή Προγράμματος Σπουδών.
Άρθρο 19
Αξιολόγηση ΠΜΣ
Στη διάρκεια κάθε εξαμήνου πραγματοποιείται η ανώνυμη ηλεκτρονική Αξιολόγηση Μαθημάτων και Διδασκό-
ντων για όλα τα μαθήματα που διδάσκονται στο τρέχον
εξάμηνο στο Π.Μ.Σ. με τη συμπλήρωση του ηλεκτρονικού
ερωτηματολογίου της ΜΟΔΙΠ-ΙΠ. Η στατιστική επεξεργασία του συνόλου των ερωτηματολογίων, ο σχολιασμός
των αποτελεσμάτων και οι προτάσεις αντιμετώπισης των
αδυναμιών γίνεται από την Επιτροπή Προγράμματος
Σπουδών. Κατά τη λήξη της θητείας της Επιτροπής Προγράμματος Σπουδών με ευθύνη του απερχόμενου Διευ-
θυντή, συντάσσεται απολογισμός του ερευνητικού και εκπαιδευτικού έργου του Π.Μ.Σ. με στόχο την αναβάθμιση
των σπουδών, την καλύτερη αξιοποίηση του ανθρώπινου
δυναμικού και τη βελτίωση των υφιστάμενων υποδομών του Π.Μ.Σ. Εκτός από τις διαδικασίες εσωτερικής
αξιολόγησης, εφαρμόζονται σύμφωνα με τις διατάξεις
του άρθρου 87 του ν. 4957/2022 οι διαδικασίες περιοδικής αξιολόγησης/πιστοποίησης από την Εθνική Αρχή
Ανώτατης Εκπαίδευσης, όπου αξιολογείται η συνολική
αποτίμηση του έργου που επιτελέστηκε από το Π.Μ.Σ.,
ο βαθμός εκπλήρωσης των στόχων που είχαν τεθεί κατά
την ίδρυσή του, ο βαθμός συμβολής του στην έρευνα,
καθώς και λοιπά στοιχεία σχετικά με τη διασφάλιση και
πιστοποίηση της ποιότητας του έργου που παράγεται.
Άρθρο 20
Μεταβατικές διατάξεις
Για την επίλυση οποιουδήποτε ζητήματος ήθελε προκύψει, ερμηνευτικού ή άλλου, σχετικά με τις μεταπτυχι-
ακές σπουδές, καθώς και για την τροποποίηση του παρόντος κανονισμού, αρμόδια όργανο λήψης απόφασης
είναι η Συνέλευση του Τμήματος Ιστορίας, εκτός από
τις περιπτώσεις που ορίζει διαφορετικά ο νόμος και οι
αποφάσεις της Συγκλήτου του Ιονίου Πανεπιστημίου.
Η απόφαση αυτή να δημοσιευθεί στην Εφημερίδα της
Κυβερνήσεως.
Κέρκυρα, 16 Φεβρουαρίου 2024
Ο Πρύτανης
ΑΝΔΡΕΑΣ ΦΛΩΡΟΣ

[Source: 20240201290.pdf | Tokens: 35229]